ઓલ ઈન્ડિયા મુસ્લિમ પર્સનલ લો બોર્ડ ઈન્દિરા ગાંધીએ ઊભું કરેલું તૂત છે. કૉંગ્રેસે સત્તા ટકાવવા સેક્યુલારિઝમનું તૂત ચલાવ્યું ને મુસ્લિમોને પંપાળીને તેમના મતો અંકે કરવાનું રાજકારણ વરસો લગી રમ્યા કર્યું. ઈન્દિરા મહાખેપાની હતાં તેથી અલગ અલગ ધર્મગુરૂઓને પકડીને મનામણાં કરવાના બદલે બધા ધર્મગુરૂઓ પોતાની મુઠ્ઠીમાં રહે એટલા માટે પોતાના ચમચાઓને આગળ કરીને ૧૯૭૩માં ઓલ ઈન્ડિયા મુસ્લિમ પર્સનલ લો બોર્ડની રચના કરાવેલી. અહમદિયાઓને બાદ કરતાં મુસ્લિમોના બધા ફિરકાના મોવડીઓને ઈન્દિરાએ પકડી પકડીને બોર્ડમાં બેસાડી દીધેલા. મુસ્લિમ ધર્મગુરૂઓ સરકારી ખર્ચે તાગડધિન્ના કરી શકે તેવી ગોઠવણ તેમણે કરેલી તેના કારણે બોર્ડે વરસો લગી કોંગ્રેસ સાથે વફાદારી બતાવી. વરસો લગી પર્સનલ લો બોર્ડના સભ્યો જ મુસ્લિમોનો અવાજ ગણાતા તેના કારણે એ લોકો એમ જ માનતા રહ્યા કે મુસ્લિમો તેમની મુઠ્ઠીમાં છે. બોર્ડમાં બેઠેલા બધા કટ્ટરવાદી છે ને તેમની દુકાન મુસ્લિમોને અલગ રાખવાથી ચાલે છે તેથી એ લોકો દરેક મુદ્દે એવું જ વલણ અપનાવે છે કે જેથી સંધર્ષ થાય. રામજન્મભૂમિ મામલે એ સમાધાનનું વલણ અપનાવે તો તેમનો કોઈ ભાવ ન પૂછે તેથી એ લોકો આવું ના થવા દે.